tomron87/hebrew-wikipedia-sentences-corpus huggingface dataset:
"Assassin's Creed: Awakening" ("אמונת המתנקש: התעוררות") הוא עיבוד מאנגה למשחק "Assassin's Creed IV: Black Flag", שנכתב בידי טקשי יאנו ואויר בידי קנג'י אויווה.
"Assassin's Creed: Assassins" ("אמונת המתנקש: מתנקשים") היא סדרת קומיקס בכתיבתם של אנתוני דל קול וקונור מקרירי ובאיורו של ניל אדוארדס, ופורסמה בידי טיטאן קומיקס בין אוקטובר 2015 לדצמבר 2016. במקור, הסדרה נהגתה כסדרה מתמשכת לפרק זמן מתוכנן של כשלוש שנים, אך לבסוף נמשכה כ-14 חוברות וכוללת שלוש קשתות סיפור.
חברת טיטאן קומיקס הכריזה שאחרי חוברת מספר 14, הסדרה תזכה להרצה מחודשת יחד עם הסדרה התואמת "Templars", עם צוות קריאייטיבי חדש ותחת שם חדש, "Assassin's Creed: Uprising" ("אמונת המתנקש: התקוממות").
סדרת הקומיקס עוקבת אחר סיעת מתנקשים מודרנית, ודמות ראשית בשם שרלוט דה לה קרוז, שחיה את זכרונותיהם של אבותיה בנקודות זמן שונות ברחבי ההיסטוריה.
קשת הסיפור הראשונה, "Trial By Fire" ("מבחן האש", חוברות 1–5) מתרחשת בסוף המאה ה-17 במהלך ציד המכשפות בסיילם, בעוד הסיפור מהזמנים המודרניים כולל מעשיית ריגול.
קשת הסיפור השנייה, "Setting Sun" ("השמש השוקעת", חוברות 6–10) עוקבת אחרי אימפריית האינקה בתקופת המאה ה-16, בעוד הסיפור מהזמנים המודרניים מתמקד בקולקטיב ההאקינג ארודיטו.
קשת הסיפור השלישית, "Homecoming" ("השיבה הביתה", חוברות 11–14) מתרחשת בפירנצה בתחילת המאה ה-16 ומתרחשת במקביל לסיפור הזמנים המודרני אודות ארודיטו.
"Assassin's Creed: Templars" ("אמונת המתנקש: טמפלרים") היא סדרת קומיקס בכתיבתו של פרנק ואן לנטה ובאיורו של דניס קלרו, אשר פורסמה בידי טיטאן קומיקס בין מרץ 2016 לינואר 2017 למשך תשע חוברות.
באוקטובר 2016, חברת טיטאן קומיקס הודיעה שאחרי צאת חוברת מספר תשע, הסדרה תיכלל יחד עם הסדרה התואמת "Assassins" בהוצאה מחודשת עם צוות יצירתי חדש תחת השם "Uprising".
"Assassin's Creed: Uprising" ("אמונת המתנקש: התקוממות") היא סדרת קומיקס שנמשכה כ-12 חוברות ופורסמה בידי טיטאן קומיקס בין פברואר 2017 ליוני 2018. הסדרה היא ממשיכתה של הסדרות "Assassins" ו-"Templars", והיא נכתבה בידי דן ווטרס ואלכס פקנדל עם איורים מאת חוזה הולדר.
הסדרה מחולקת לשלוש קשתות סיפור: הראשונה, "Common Ground" ("מכנה משותף", חוברות 1–4), השנייה "Infection Point" ("נקודת הדבקה", חוברות 5–8) והשלישית "Finale" ("פינאלה", חוברות 9–12).
הסדרה מסיימת את סיפורה של בת האיסו יונו ממשחקי הווידאו, ומתארת כיצד סיעת המתנקשים של שרלוט דה לה קרוז כורתת ברית מאולצת עם יוהאני אוטסו ברג כדי להילחם בכוחותיו של הרצון הראשון, אשר הסתנן לתוך שורותיהם של המתנקשים והטמפלרים ומתכנן להחיות מחדש את יונו כדי שתוכל לכבוש את האנושות.
הסדרה כוללת גם סיפור אבות מקביל, המתרחש במלחמת האזרחים בספרד בשנת 1937.
"Assassin's Creed: Last Descendants - Locus" ("אמונת המתנקש: הצאצאים האחרונים - לוקוס") היא מיני-סדרה בת ארבעה חלקים המקושרת לטרילוגיית הספרים "אמונת המתנקש: הצאצאים האחרונים" של הכותב מתיו ג'יי קירבי.
המיני-סדרה נכתבה בידי איאן אדג'ינטון ואוירה בידי קספר וינגארד, ופורסמה בידי טיטאן קומיקס בין ספטמבר לדצמבר 2016. הסיפור עוקב אחר שון מולוי, דמות מספרי "הצאצאים האחרונים", אשר משתמש באנימוס כדי לחיות מחדש את הזכרונות של אבי אבותיו טומי גריילינג, חוקר פרטי המשתייך לחברת החקירות פינקרטון.
בשנת 1872, גריילינג נעשה מעורב במזימה טמפלרית לגנוב כתב יד מהמוזיאון הבריטי וחייב לשתף פעולה עם איווי פריי והנרי גרין כדי לסכל אותה.
"Assassin's Creed: Reflections" ("אמונת המתנקש: השתקפויות") היא מיני-סדרת קומיקס בת ארבעה חלקים בפרסומה של טיטאן קומיקס, שנכתבה בשנת 2017 בידי איאן אדג'ינטון ואוירה בידי ולריה פבוקיה לציון עשור לקיומו של זיכיון המשחקים.
המיני-סדרה עוסקת בנרטיב סיפור חלופי על המתנקשים בסדרת המשחקים הראשית (אלטאיר אבן לא-אחד, אציו אודיטורה דה פירנצה, קונור קנוויי ואדוארד קנוויי), כפי שמתואר בידי יוהאני אוטסו ברג בזמנים המודרניים.
"Assassin's Creed: Origins" ("אמונת המתנקש: מקורות") היא מיני-סדרת קומיקס בת ארבעה חלקים המבוססת על המשחק "Assassin's Creed Origins".
"Assassin's Creed: Blade of Shao Jun" ("אמונת המתנקש: הלהב של שאו יון") הוא עיבוד מאנגה למשחק "Assassin's Creed Chronicles: China", שנכתב ואויר בידי מינוג'י קורטה.
העיבוד זכה להרצה סריאלית במגזין החודשי "Monthly Sunday Gene-X" היפני מאוקטובר 2019 ועד ליוני 2021.
"Assassin's Creed: Dynasty" ("אמונת המתנקש: שושלת") הוא קומיקס סיני שיצא בצורה סריאלית באוגוסט 2020 בידי פלטפורמת הפצה שבבעלות חברת טנסנט בשיתוף פעולה עם חברת יוביסופט.
העלילה מתרחשת בשנת 755 בתקופת שושלת טאנג ועוקב אחר לי אי שמצטרף לארגון 'הנחבאים' והופך בסופו של דבר למתנקש אומן.
"Assassin's Creed: Valhalla – Song of Glory" ("אמונת המתנקש: ולהאלה - שיר התהילה") היא מיני-סדרת קומיקס בת שלושה חלקים אשר משמשת כפריקוול למשחק "Assassin's Creed Valhalla".
הסיפור עוקב אחר קורותיהם של אייבור ורינסדוטיר ושל אחיה המאמץ סיגורד סטירביורנסון בשנת 870, כשנתיים לפני מאורעות המשחק.
המיני-סדרה נכתבה בידי קייבן סקוט ואוירה בידי מרטין טוניקה, ופורסמה בידי דארק הורס קומיקס בין אוקטובר לדצמבר 2020.
"Assassin's Creed: Valhalla × Vinland Saga" ("אמונת המתנקש: סאגת ולהאלה-וינלנד") היא קרוסאובר מאנגה בן שבעה דפים בכתיבתו של מקוטו יוקימורה, המשלב בין משחק ולהאלה לבין סדרת המאנגה שלו, "Vinland Saga".
הקרוסאובר הועלה לאתר של יוביסופט באוקטובר 2020.
"Assassin's Creed: Valhalla – Blood Brothers" ("אמונת המתנקש: ולהאלה - אחים בדם") הוא קומיקס סיני שיצא בצורה סריאלית בנובמבר 2020 בפלטפורמה המקוונת שבבעלות טנסנט ובשיתוף עם יוביסופט.
הקומיקס מתרחש בעשור של 860 ומתרכז באחים סטנטון, אולף וביורן, שהולכים אחרי איבר חסר העצמות לאנגליה בחיפוש אחר תהילה.
ההרצה הסתיימה אחרי הפרק החמישי והאחרון ביוני 2021.
"Assassin's Creed: Valhalla webcomic" ("אמונת המתנקש: ולהאלה - הובקומיקס") הוא קומיקס דיגיטלי שפורסם בנובמבר 2020, בכתיבתו של מתיאו גבלה מחברת ההוצאה הצרפתית Glénat Editions.
הובקומיקס מקושר למשחק Assassin's Creed Valhalla, בעוד הוא עוקב אחרי בתולת המגן אייבור ורינסדוטיר משבט העורב במהלך הפשיטה שלה על מנזר.
"Assassin's Creed: Valhalla – Forgotten Myths" ("אמונת המתנקש: ולהאלה - מיתוסים נשכחים") היא מיני-סדרת קומיקס בת שלושה חלקים המשמשת כפריקוול לחבילת ההרחבה "שחר הרגנארוק" של המשחק "Assassin's Creed Valhalla" ועוקבת אחר תור, בלדר והיימדאל כשהם חוקרים פלישה אפשרית לאסגארד בידי מוספלהיים.
המיני-סדרה נכתבה בידי אלכס פריד ואוירה בידי מרטין טוניקה, ופורסמה בידי דארק הורס קומיקס בין מרץ למאי 2022.
"Assassin's Creed: Valhalla – The Hidden Codex" ("אמונת המתנקש: ולהאלה - הקודקס החבוי") הוא רומן גרפי שפורסם בינואר 2023 ונכתב בידי מתיאו גבלה ואוירה בידי פאולו טראסי.
עלילת הסיפור מתרחשת לאחר מאורעות המשחק "Assassin's Creed Valhalla" ועוקבת אחר נזיר צעיר שהפך לחניך 'הנחבאים' בשם אדוארד, שנחטף בידי היארלסקונה אייבור ורינסדוטיר, ואשר מבקש לדעת את הנסיבות שהובילו להתאבדותו של אחיו אקברט.
מסע הגילוי של אדוארד לאמת מוביל אותו להיתאם ממסדר הנחבאים, הויקינג נילס גונרסון משבט העורב ואל לסקוטלנד.
"Assassin's Creed: Visionaries" ("אמונת המתנקש: בעלי חזון") היא מיני-סדרת קומיקס בת שלושה חלקים שפורסמה בנובמבר 2023, לרגל חגיגות 15 שנות קיומו של זיכיון המשחקים.
המיני-סדרה מתרחשת מחוץ להמשכיות הראשית של זיכיון המשחקים, והיא נועדה להפוך לאנתולוגיה של רומנים גרפיים, המציגה עיבודים שונים של מתנקשים מרחבי ההיסטוריה, כפי ששורטטו בידי אמנים שונים.
"Assassin's Creed: Mirage - A Soar of Eagles" ("אמונת המתנקש: מיראז' - מעוף הנשרים") היא סדרת קומיקס שהחלה בפרסום במרץ 2025 מבית דארק הורס קומיקס למשך שלושה חלקים, אשר מהווה פריקוול למשחק Assassin's Creed Mirage.
הסדרה עוקבת אחרי חקירתם של חברי הנחבאים פולאד א-חאמי ורושאן בינת לא-אחד לגבי אי-שקט פוליטי שנגרם בגלל מסדר העתיקים.
"Assassin's Creed: Shadows – Iga no Monogatari" ("אמונת המתנקש: צללים - הסיפור של איגה") הוא מאנגה יפני שהחל בהרצה ב-20 במרץ 2025 במגזין לצעירים של חברת ההפצה קודאנשה.
המאנגה משמש כפריקוול למשחק Assassin's Creed Shadows, וסיפורו עוקב אחרי מתנקשת יפנית צעירה, שנלחמת נגד האיום הטמפלרי ההולך ומתרחב ביפן של שנת 1560.
Assassin's Creed II: Discovery (בתרגום לעברית: "אמונת המתנקש 2: תגלית") הוא משחק פעולה-הרפתקאות בגלילה צדדית שפותח בידי Griptonite Games והופץ בידי יוביסופט.
המשחק הוכרז ב-9 בספטמבר 2009 בידי המפתח בן מאתס במהלך כנס אפל, והוא יועד לקונסולת המשחקים הניידת Nintendo DS.
המשחק יצא בנובמבר 2009 בו זמנית יחד עם משחק ההמשך Assassin's Creed II, בעוד גרסת המשחק למערכת ההפעלה iOS נדחתה ל-7 בינואר 2010. המשחק זכה לביקורות חיוביות בידי המבקרים, שראו בו שיפור יחסית למשחק הספין-אוף הקודם Assassin's Creed: Altaïr's Chronicles.
גרסת המשחק ל-iOS הוסרה מ-App Store בשנת 2013.
המשחק הוא משחק גלילה צדדית עם גרפיקת 2.5 ממדים, כשהשחקנים לוקחים שליטה על דמותו של אציו אודיטורה דה פירנצה.
המשחק מתרחש בעיקר באיטליה ובספרד, ואציו מנווט ברחבי שלבי המשחק ומשלים מטרות עבור כל משימה.
אציו מסוגל לטפס על בניינים, כמו גם להתגלגל, לקפוץ ולהתנדנד בסביבתו.
כשהוא נתקל בשומרי האויב, השחקן יכול לבחור אם לחמוק מהם או להילחם בהם.
כמה מהארכיטיפים של שומרים מצויים במשחק, כמו שומרי האלברד (גרסה נייחת של המחפשים), משמר המפקד (גרסה זריזה יותר של הבריונים) וקשת.
בעת קרב, אציו יכול להשתמש במספר נשקים כמו הלהב הנסתר שלו, חרב וסכיני הטלה.
אציו יכול גם להתנקש בחשאי בשומרים מנקודות מחבוא שונות כמו מעקים, ערימות חציר וחביות.
מערכת הקרב במשחק נושאת הקבלות למשחקים הקודמים בסדרה.
בעת קרב חרבות, השחקן יכול לבצע תקיפות בשרשרת ששוברת את הגנת היריב, וגם לבצע תקיפות נגד שמובילות למוות מהיר או לאפשר רגע קצר לתקוף חזרה.
בנוסף, שחקנים יכולים לבצע תקיפות המתנגשות עם היריב, מה שמוביל למבחן כוח בין השניים שמצוין על ידי מד לחיצות בצידי המסך (בסגנון המיני-משחקון "Test Your Might" שבמשחקי מורטל קומבט).
על השחקנים להיאבק בהתנגדות של השומרים בכדי לנטרל אותם, אחרת אציו יקבל נזק.
המשחק מכיל שלושה סוגים של זכרונות (שלבים), מה שמצריך מהשחקן לשנות את דרך הגישה שלו אליהם:
רגיל - שחקנים יכולים לקבל גישה לזיכרון באיזו דרך שיבחרו ולקחת את זמנם בחקירת הסביבה ואספת חפצים.
מרדף - על השחקנים להשלים את הזיכרון בדרך המהירה ביותר, להתחמק מקרב ולמצוא את הדרכים המהירות ביותר כדי להגיע למטרה.
למשך כל הזיכרון, השחקן נרדף בידי אסופת חיצים שניתן להתחמק מהם רק על ידי שהייה בתוך בתים או בתוך מקום מחבוא.
התגנבות - שחקנים חייבים להשלים את המשימה תוך שימוש בהתגנבות, להתחמק מקרבות ולהשתמש בהתנקשויות.
השחקן יכול להתגלות בידי השומרים שלוש פעמים בלבד לפני שהם נכשלים בזיכרון ונאלצים לעבור אותו מההתחלה.
קיימת גם מגבלת זמן להשלים את הזיכרון.
בדומה לשאר משחקים מאוחרים בסדרה החל מ-Assassin's Creed: Brotherhood, כל רצפי הזכרונות מציגים מטרות אופציונליות שצריך להשלימן כדי להשיג סנכרון של 100%.
הדבר כולל בין היתר השלמת זיכרון תחת מגבלת זמן, ספיגת נזק מינימלי, והריגת כמה שיותר אויבים.
המשחק כולל גם חדרי אתגר שבהם אציו צריך להשיג מטרה מסוימת.
חדרי האתגר משוחקים במסדרון האנימוס בדומה לשלבי ההדרכה.
כמו כן, נכללים במשחק גם צ'יטים, המיוחסים כ"פריצות אנימוס", והם ניתנים לפתיחה על ידי השגת נקודות סנכרוניזציה גבוהות.
פריצות אלה יכולות להיות סקין לדמויות, תנועתיות משופרת וגם אלמנטים מסוימים שמעניקים לשחקן יתרון מסוים או מאפשרים לו לשדרג את תלבושתו של אציו.
אולם, ניתן להשתמש בפריצה אחת בכל פעם, וכשהשלב הסתיים וכלל שימוש בפריצה, המשחק לא ימשיך באופן אוטומטי לשלב הבא אלא יחזיר את השחקן לתפריט השלב.
ישנם כחמישה פרטי אספנות במשחק: שבילי זכרונות המתפקדים כמדריכים בתוך המשחק, מפות רנסאנס אשר פותחות את חדרי האתגרים, סכיני הטלה הממלאים את אספקת הציוד של אציו, כרזות מבוקשים שניתן לקרוע כדי להגביר את מד הבריאות, וחתיכות אמנות אותן ניתן לפתוח על ידי מציאת חדרים נסתרים במהלך משימות.
גרסאות האייפון ו-Nintendo DSi מאפשרות לשחקנים למזג את תווי פניהם לתוך הדמות באמצעות תמונות ובכך להחליף את תמונות המבוקש בשלהם.
בנוסף, חלקי האמנות במשחק ניתנים לשימוש באייפון כערכת נושא.
בשנת 1491, אציו אודיטורה דה פירנצה ממשיך לחפש אחר תפוח עדן, שנגנב בידי ג'ירולמו סבונרולה.
הוא מזומן לוונציה בידי בן בריתו אנטוניו דה מגיאניס כדי לפגוש באחד מאנשי הקשר שלו מספרד - לואיס דה סנטנגל.
דה סנטנגל מייצג את כריסטופר קולומבוס והוא מבקש מאציו להגן על קולומבוס מתוך חשש להתנקשות בחייו.
למרות שבתחילה הוא מהסס, אציו מסכים לעזור לאחר שהוא מגלה על קשריו של קולומבוס עם ראש מסדר הטמפלרים רודריגו בורג'ה.
הוא מסכל ניסיון התנקשות בחייו של קולומבוס ומלווה אותו בחזרה אל לואיס.
השניים מבקשים מאציו טובה אחת אחרונה - להשיב אליהם אטלס מבית המארחים שלהם, שמכיל מפות ונתיבי נסיעות שחיוניים למשלחת הקרובה שלהם.
אציו משיב את האטלס ונותן אותו ללואיס, שאומר לו לפני שהוא עוזב שאחוות המתנקשים הספרדית נעצרה בידי תומאס דה טורקמדה כחלק מהאינקוויזיציה הספרדית.
אציו חוזר לאנטוניו, ומכריז בפניו שהוא חייב לדחות את חיפושו אחר התפוח כדי לנסוע לספרד ולשקם את האחווה שם.
בברצלונה, אציו מחפש את אחוות המתנקשים המקומית ומגלה שבמקום שורצים חיילי אינקוויזיציה.
אחרי שהוא נמלט מהמארב, אציו נפגש עם מתנקש בשם רפאל סנצ'ז, שאומר לו שיתר חברי גילדת המתנקשים נעצרו בפקודתו של האינקוויזיטור גספר מרטינז.
אציו מסתנן לתוך מגוריו של מרטינז וחוקר אותו בעניין המתנקשים האסורים.
האינקוויזיטור מכחיש את העובדה שהוא מחזיק במתנקשים, אך מודה שאחד מהם מיועד להוצאה להורג בפומבי.
אציו הורג את מרטינז, לוקח מגופתו רשימת שמות ומציל את המתנקש מהעלאה על המוקד.
הוא חוזר לרפאל עם הרשימה, שמגלה שמדובר במתנקשים מסרגוסה ומורה לאציו לנסוע לשם ולמצוא את פדרו לורנטה, המפקח על האינקוויזיציה.
בסרגוסה, אציו עד להוצאתו להורג של אחד מחברי המתנקשים בפקודתם של לורנטה ודה טורקמדה, שפועלים בהנחייתו של רודריגו בורג'ה.
אציו מציל את שאר המתנקשים ומתנקש בלורנטה, שמתכחש לקיומם של הטמפלרים לפני מותו.
אציו חוזר לסנצ'ז, שמתגלה בתור האוצר של איזבלה הראשונה, שהמתנקשים נאבקים לעצור את האינקוויזיציה ושזו מזימה טמפלרית לפטור את ספרד מהמורים.
אציו ממשיך בדרכו לגרנדה ונפגש שוב עם לואיס דה סנטנגל, שחושף שגם הוא מתנקש ושהוא משרת את חצר המלכות.
המתנקשים מתחילים לחשוד שהטמפלרים מתכננים משלחת משלהם כדי לחשוף את העולם החדש.
אציו מסכים לעזור ללואיס למצוא מרגל טמפלרי וגישה לתוך ארמון אלהמברה המבוצר.
בדרך, אציו מגלה שהטמפלרים שמרו את המלך מוחמד ה-12 במאסר כדי להאריך את המצור ולייבש את משאביה של המלכה במלחמה המתחוללת.
בסופו של דבר, אציו מציל את המלך ומוסר את החדשות לגבי התפטרותו מכס המלוכה.
כתגובה לסיכול תוכניתם של הטמפלרים בנוגע למלך, תומאס דה טורקמדה מורה על שורה של מעצרים והוצאות להורג.
אציו מונע כמה מהמעצרים ומתנקש באינקוויזיטור שאחראי על המהלך, חואן דה מרילו.
בינתיים, כריסטופר קולומבוס שומע חדשות לגבי סיומה הקרב של המלחמה, ומבקש לקבל הצעות אחרות למימון המשלחת שלו אם המלכה איזבלה לא תחזיר לו תשובה.
הוא אינו מרוצה מכך שהמלכה אינה מתחשבת במטרתו, ועושה את דרכו לפריז כדי לקבל הצעה מהמלך שארל.
הטמפלרים מנסים להתנקש בחייו לפני שהוא מגיע ליעדו, אך אציו מציל שוב את חייו ומשכנע אותו לחזור למלכה איזבלה, מאחר שהיא שינתה את דעתה אחרי ששוחחה עם לואיס ורפאל.
אחרי שקולומבוס מצליח להוציא את המשלחת שלו, טורקמדה שולח חיילים להרוג את לואיס ורפאל.
אציו מגן על שניהם לפני שמאתר את מיקומו של טורקמדה ומתעמת איתו.
האינקוויזיטור הראשי מתכחש לקשריו עם הטמפלרים וטוען שעזר לרודריגו בורג'ה רק משום שכמוהו הוא אדם מאמין, וכי הוא מועמד לתפקיד האפיפיור.
לפני שאציו יוכל להרוג את טורקמדה, זה האחרון נמלט.
אציו מדווח לשאר המתנקשים לגבי ניסיון ההתנקשות הכושל שלו, בהאמינו שטורקמדה כלל לא היה טמפלר מלכתחילה ושמותו יגרום לסערה נוספת במקום למנוע אותה.
מנכ"ל חברת אפל בזמנו, סטיב ג'ובס, הכריז על פיתוחו של המשחק ב-9 בספטמבר 2009. המשחק יצא לקונסולת נינטנדו DS ב-17 בנובמבר 2009 ולמערכת ההפעלה אייפון ב-7 בינואר 2010.
המשחק קיבל ביקורות חיוביות ברובו.
מגזין המשחקים IGN העניק לגרסת נינטנדו DS של המשחק ציון 8 מתוך 10, וציון 7 מתוך 10 לגרסת iOS.
מגזין GameZone העניק למשחק ציון 8 מתוך 10, באומרו שמדובר במשחק מרשים שנאמן לסדרת המשחקים, ומהווה כותר בידורי ומוצר נלווה טוב מאוד לקונסולת המשחקים הניידת, אם כי ציין ש"המשחק רחוק מלהיות מושלם, אך קל להתעלם מהמגרעות כשהמשחק כיפי מדי בשביל לשחק בו".
Assassin's Creed Shadows (בתרגום לעברית: "אמונת המתנקש: צללים") הוא משחק פעולה-תפקידים משנת 2025 שפותח על ידי חברת יוביסופט קוויבק בהפצתה של יוביסופט.
המשחק הוא ה-14 בסדרת משחקי Assassin's Creed והמשך לקודמו, "Assassin's Creed Mirage" משנת 2023. עלילת הסיפור מתרחשת לקראת סופה של תקופת סנגוקו שביפן במהלך המאה ה-16, ומתמקדת במאבק עתיק יומין בין מסדר המתנקשים, שנלחם לשמור על השלום ועל כוח הרצון, לבין מסדר הטמפלרים, שחושק בשלום באמצעות שליטה.
הסיפור מסופר דרך עיניהם של שני פרוטגוניסטים ראשיים - פוג'יביאשי נאוויי, מתנקשת קונואיצ'י (שינובי נשית) ויאסוקה, סמוראי אפריקני שמבוסס על דמות היסטורית באותו שם.
לשתי הדמויות יש סגנון משחק שונה, מה שמאפשר לגשת למשימות בדרכים שונות.
המשחק יצא ב-20 במרץ 2025 לקונסולות המשחקים פלייסטיישן 5, Xbox Series X/S, ולמערכות ההפעלה Microsoft Windows ו-macOS, כמו גם לקונסולת Nintendo Switch ב-2 בדצמבר 2025, כאשר בהמשך ייצא גם למערכת ההפעלה iPadOS.
הוא קיבל ביקורות חיוביות ברובו מהמבקרים.
המשחק הוא משחק התגנבות מסוגת פעולה-תפקידים בדומה למשחקים האחרונים בסדרה, כלומר Assassin's Creed Origins, Assassin's Creed Odyssey ו-Assassin's Creed Valhalla.
הוא פותח באמצעות גרסה משודרגת של מנוע המשחק Anvil, המנצל את יכולות החומרה של הדור התשיעי של קונסולות המשחקים, ביניהן תאורה דינמית, אינטראקציה סביבתית, ומגוון שיפורים כמו עצמים הניתנים לשבירה והשתמשות בצללים ובקרס תפיסה כאמצעי עזר לאמנות הפארקור.
העולם הפתוח של המשחק משתווה בגודלו לזה של Assassin's Creed Origins, ומתקדם לפי עונות השנה, כאשר כל אחת משפיעה על המשחקיות - מים קפואים ונטיפי קרח בחורף, ועשב גבוה וצמחייה מלבלבת באביב.
המשימות הן לא-ליניאריות, ומאתגרות את השחקן לאתר את אויביו בחופשיות.
בשונה ממשחקים קודמים, נקודות תצפית קיימות ברחבי העולם, אך רק כדי לאפשר לשחקן לסרוק את סביבתו לנקודות בעלות עניין, ולא רק למפות את הסביבה עם סימוני מטרות.
לחלופין, השחקן יוכל לגייס ולאמן רשת מרגלים כדי שיוכלו לאסוף מידע ולשחד בכירים ממשלתיים כדי לגלות את מיקומן של מטרותיהם.
משחק זה מציג אלמנטים חדשים למשחקיות הסדרה, ביניהם את היכולת לזחול על הקרקע כדי לשמור על פרופיל נמוך ולגשת למקומות צרים.
השחקן מסוגל להיכנס לתוך מים רדודים, שם ישתמש במקל במבוק כדי לנשום מתחת למים בעודו אורב למטרתו.
מערכת ראיית העיט גם היא חוזרת, אך שלא כמו "Assassin's Creed Mirage", אינה מאפשרת לגלות דמויות שאינן שחקן דרך קירות.
האויבים מסומנים באדום, בעוד בני ברית מסומנים בכתום.
גם נאוויי וגם יאסוקה יכולים להיכנס למצב חדש שנקרא "אבחון" (Observe) - דרך קלה ומהירה לגלות מידע על מטרות שנמצאות לפניהם.
מצב זה יתאפשר גם כאשר הדמות כורעת בנקודת תצפית גבוהה, ובכך לאפשר להם לבחון מקרוב מקומות שרק עתה התגלו.
התחבאות בצללים תהפוך את דמות השחקן לבלתי נראית לאויביה.
במהלך הלילה, כל נקודה מוצללת הופכת למקום מחבוא דינמי ממנו אפשר להתקדם הלאה מבלי להתגלות.
הדבר נוגע הן לאזורים פנימיים והן חיצוניים.
האפשרות להשתמש בצללים למטרה זו מאפשרת לשחקן לבחון בזהירות את סביבתו למקומות מחבוא, להזדמנויות מהן ניתן להכות באויביו, או ליצור הזדמנות כזו במו ידיו על ידי השמדת עששיות אור בעזרת שוריקנים.
בנוסף, תנועתיות תוך כדי כריעה היא אפקטיבית יותר במרחבים פנימיים, והיא מפחיתה רעשים של רצפות עץ חורקות.
לשחקנים תהיה היכולת להחליף בין שתי הדמויות כשהם מתקדמים במשימות השונות של המשחק.
מוצג במשחק מגוון נרחב של כלי נשק מסורתיים ומדויקים מבחינה היסטורית, החל מחרבות קטאנה ואלות מלחמה וכלה בכלי נשק קטנים כיארי, שוריקנים, קונאי וקוסריגמה .
כל כלי נשק מגיע עם עץ מיומנות משלו, ושחקנים יוכלו לשפר את מיומנותם באותו נשק עם הזמן.
יכולת הקרב של יאסוקה כוללות סביבה שניתנת להשמדה ומאפשרות הנחתת מהלומות נשק ריאליסטיות, מה שמספק חוויית קרב סינמטית, כמו גם שימוש בנשק הארקבוז לטווח ארוך.
בינתיים, נאוויי ממציאה מחדש את השימוש בלהב הנסתר המסורתי של המתנקשים, אשר מסתובב בבסיסו ומשמש גם כחרב טאנטו , ושימוש בקוסריגמה כדי להדוף אויבים, תוך הטלת השרשרת בקשת רחבה כדי ליצור מרחק בינה לבין תוקפיה.
בנוסף, היא משתמשת בטקטיקות של התגנבות יחד עם סגנון לחימה גמיש וקטלני, תוך התחבאות בקורות המשופעות ובשוג'י (דלתות הנייר) של מבני העיר.
בסיס המבצעים של השחקן חוזר במשחק זה, בדומה למשחקים קודמים (העיירה מונטריג'וני ב-Assassin's Creed II, מגדלי בורג'ה ב-Assassin's Creed: Brotherhood, אחוזת דבנפורט ב-Assassin's Creed III וקפה התיאטרון ב-Assassin's Creed Unity).
המחבוא המבודד של נאוויי ממוקם בעמק נשכח שבפרובינציית איזומי-סטסו, שמוגן מכל עבר בידי גבעות תלולות וניתן לגשת אליו רק דרך משעול אבן צר.
מערכת העיצוב שהוצגה במשחק "Assassin's Creed Valhalla" להתיישבות הוויקינגית רייבנסת'ורפ זכתה להרחבה, וחלקת האדמה הגדולה ניתנת כולה להתאמה אישית.
לא רק שהיא מאפשרת לשחקנים להשלים שינויים קוסמטיים, אלא גם להוסיף בניינים, משעולים וצמחייה ככל שיירצו.
השחקנים יכולים לקבל גישה למחבוא אחרי פרולוג המשחק, כאשר פוגשים את טמיקו.
יש צורך לבנות את המחבוא כדי להתקדם בסיפור הראשי, והבניינים השונים שבו יאפשרו שדרוגי כלי נשק וציוד שנחוצים למשימות מאוחרות יותר.
כדי לבנות, על השחקן לאסוף משאבים נחוצים כמו עץ, מינרלים ותבואה.
המשחק "Assassin's Creed Shadows" מתרחש ביפן הפיאודלית, ובמיוחד בשנת 1579 במהלך תקופת אזוצ'י-מומויאמה.
תקופה זו מסמנת את סופה של תקופת סנגוקו והזמן שבו מתרחשת ביפן מלחמת אזרחים עקובה מדם.
המשחק מציג את דמותו ההיסטורית של אודה נובונאגה, כשהוא נמצא בשיא כוחו בעקבות ניצחונו על שבט טקאדה באמצעות נשקי ארקבוז.
אירועים היסטוריים מרכזיים כוללים את מלחמת טנשו-איגה של שנת 1581 - מתקפתו של נובונאגה על פרובינציית איגה, הידועה במיומנות הנין ג'וטסו שלה.
כמו משחקים קודמים בסדרה, המשחק כולל דמויות שמבוססות על דמויות היסטוריות, כמו הפרוטגוניסט הראשי יאסוקה, המיסיונרים לואיס פרוי ואלסנדרו ואליניאנו, הדאימיו אודה נובונאגה וטויוטומי הידיושי, מייסד שוגונות טוקוגאווה טוקוגאווה איאיאסו, הסמוראים הטורי הנזו, אקצ'י מיצוהידה ואיסה סדאוקי, והסוחרים אימאי סוקון, אימאי סוקיו וסן נו ריקיו בין היתר.
המשחק חוקר את אזוריה המרכזיים של יפן, ביניהם קיוטו, קובה, אוסקה ופרובינציית איגה, כמו גם טירות שמעוצבות במדויק מבחינה היסטורית כמו טירת טקאדה וטירת פוקוצ'יאמה, אתרים היסטוריים מפורטים ומבצרים המעוצבים כצינוקים.
תפאורה זו משקפת את האורבניזציה של יפן באותה תקופה, הכולל נמלים שוקקי חיים, מחוזות סמוראים ואדריכלות מעוטרת, כאשר הכל מותאם לריצה חופשית בסגנון הפארקור ולמחקר במשחק.
השפעתם של סוחרים פורטוגזים ומיסיונרים ישועים - אשר הביאו עמם את עולם הנצרות וטכנולוגיות חדשות כמו תותחים וכלי נשק ארוכי טווח - משחקת תפקיד חשוב בעיצוב עולם המשחק ונרטיב הסיפור.
בשנת 1581, עבד ושומר ראש ממוזמביק בשם דיוגו מגיע לקיוטו עם משלחת של כמרים ישועים כדי לנהל משא ומתן עם אודה נובונאגה למעבר בטוח של כמרים ישועים דרך יפן.
נובונאגה מחליט להעניק לו את בקשתו, אך רק אם דיוגו יועבר לרשותו וישרת אותו, מאחר שהביע עניין בלוחם.
דיוגו מתחיל את אימוניו כסמוראי וכעבור שישה חודשים לאחר מכן, דיוגו - שעונה כעת לשם יאסוקה - מלווה את נובונאגה במתקפתו על פרובינציית איגה כדי להכחיד את בני השבט.
במהלך הקרב, השינובי פוג'יביאשי נאוויי מקבלת הוראה מאביה נגאטו לקחת את הלהב הנסתר שלו ולהשתמש בנשק כדי להשיב מהקופון הסמוך תיבה מיוחדת, שעליה היא חייבת להגן בכל מחיר.
אחרי שהיא מוצאת את התיבה, נאוויי נקלעת למארב בידי סמוראי במסכה, שלוקח את התיבה ומשאיר אותה למות.
נגאטו מציל אותה, ולאחר שהחלימה, היא מאתרת את הסמוראי במסכה בטירה, מתנקשת בו ומשיגה חזרה את התיבה לרשותה.
אולם, בעודה נמלטת מהטירה, היא נורית ומכותרת בידי חבריו ליחידה של הסמוראי במסכה, שקוראים לעצמם "שִינְבַּקוֹפוּ".
למרות שנגאטו נחלץ לעזרתה פעם נוספת, הוא נפצע אנושות ובנשימתו האחרונה מורה לנאוויי "ללכת בעקבות הלהב".
אחרי שנאוויי מחלימה מפצעיה, היא יוצאת לחפש אחרי חברת משפחה בשם טומיקו, שמסכימה לאפשר לה להשתמש בחווה שלה כבסיס לאגור אספקה ובני ברית.
טומיקו מכוונת אותה לעיר סאקאי כדי להתחקות אחר עקבותיהם של השינבקופו.
עם הגעתה לסאקאי, נאוויי אוספת בני ברית ומצליחה לאתר ולהרוג שניים מחברי השינבקופו.
היא זוכה לביקור מאקצ'י מיצוהידה, שמבקש ממנה עזרה להתנקש בחייו של נובונאגה, מאחר שלטענתו הוא מנהיג השינבקופו.
בעזרתו של מיצוהידה, נאוויי מסתננת לתוך מקדש הונוג'י ומתקיפה את נובונאגה, אך יאסוקה עוצר אותה.
נבונאגה טוען בפניה שמיצוהידה שיקר לה ושאין לו כלל קשר לשינבקופו.
נאוויי עוזבת את המקדש בבלבול, בעוד נובונאגה מבצע ספוקו כדי למנוע ממיצוהידה להשיג ידו עליו, מה שמותיר את יאסוקה סמוראי ללא אדון.
כדי לנקום במיצוהידה, נאוויי ויאסוקה מתאספים בטירת קטאנו כדי לחפש אחריו.
יאסוקה אומר לה שהוא רוצה להצטרף למטרתה אחרי שהוא מבחין בלהב הנסתר שהיא מחזיקה, ושהוא מעוניין בדרך חדשה ללכת בה, כעת שאדונו מת.
הוא חושף בפניה, שכאשר הרג את מנהיג האיגה מומוצ'י סנדאיו, גם הוא נשא את הלהב הנסתר והורה ליאסוקה לסייע לנאוויי אם ימצא אותה.
נאוויי שוקלת אם להרוג את יאסוקה כנקמה, אך היא משוכנעת בידי אחד מבני בריתה, ג'ונג'ירו, שלא לעשות זאת.
אביו של ג'ונג'ירו היה אחד מהשינבקופו שנאוויי הרגה, אך הוא בחר לסלוח לה.
נאוויי ויאסוקה מחליטים לעבוד במשותף, והם ממשיכים במסעם לאתר ולהרוג את יתר חברי השינבקופו.
בדרכם, הם חוברים לסמוראים הטורי הנזו וטוקוגאווה איאיאסו.
הטורי אומר לנאוויי לשכוח אודות התיבה, מאחר שגם אביה נגאטו וגם אמה טסויו מתו כדי להגן עליה.
אולם, בראותו שנאוויי אינה מוותרת, הוא מכוון אותה לקופון בסטסו כדי לגלות את האמת על הוריה.
בהגיעה לשם, היא מוצאת את מחבוא המתנקשים ויומן מסע שחושף שמסדר המתנקשים קיבל הוראה מהקיסר גו-נארה להקים אחוות מתנקשים חדשה ביפן, כאשר טסויו הייתה אחת מאותם מתנקשים עליה הוטלה המשימה.
נאוויי, יאסוקה וג'ונג'ירו מקימים את ה"קקושיבה איקי" ("ליגת הלהב הנסתר").
נאוויי ויאסוקה בונים בהדרגה את הליגה החדשה שלהם, מגייסים חניכים חדשים והורגים את כל השינבקופו, פרט למיצוהידה ולמנהיג המסדר.
הם עושים את דרכם לטירת שוריוג'י, שם מיצוהידה נתון תחת מצור בידי הדאימיו טויוטומי הידיושי.
הם מצטרפים לצבא של הידיושי ומתכוונים להגיע ראשונים למיצוהידה כדי לגלות את מיקומה של התיבה.
הם מביסים אותו, ומגלים ממנו שמנהיגם האמיתי של השינבקופו הוא אשיקגה יושיאקי, השוגון לשעבר שהופל ממעמדו בידי אודה נובונאגה.
לאחר שגילתה את מה שרצתה, נאוויי הורגת את מיצוהידה ונוקמת את מותו של אביה.
הידיושי מכריז על ניצחון הקרב ומבטיח לשקם את יפן תחת אזהרתה של נאוויי לעמוד בהבטחתו, אחרת יעמוד בפני זעמם של המתנקשים.
בהמשך, נאוויי ויאסוקה מתעמתים עם יושיאקי, שנכנע ומציע למסור להם את התיבה ומידע בתמורה לחייו.
הוא מגלה להם שהתיבה היא אחת משלושה חותמים מלכותיים של יפן, ושמתנקשת שדומה בתיאורה לטסויו אותרה לאחרונה בימאטו, בעוד חבר הטמפלרים שתמך בשינבקופו אותו יאסוקה מחפש - דוארטה דה מלו - נמצא בפורט אובאמה.
השניים חסים על חייו של יושיאקי, לא לפני שיאסוקה מציין בפניו שנובונאגה הותיר את חותמו על ההיסטוריה, בעוד שמו של יושיאקי יישכח.
נאוויי עורכת מסע לימאטו, ונזכרת בסיפור שנגאטו סיפר לה על טסויו.
לפני שנים רבות, הוטל על המתנקשים היפניים בהנהגת טסויו לשמור על שלושת החותמים המלכותיים.
בזמן שהאחווה שגשגה למשך שנים רבות, היא הותקפה לפתע בידי כוחות השינבקופו, שטבחו בחברי האחווה, גנבו שני חותמים מלכותיים, והותירו בחיים רק את נגאטו, טסויו וסנדאיו.
טסויו עזבה כדי להשיג את החותמים המלכותיים הגנובים, אך מעולם לא חזרה.
נאוויי מוצאת את מקום המחבוא המקורי של החותמים המלכותיים ומחזירה את התיבה, בכך מקיימת את הבטחתה לאביה.
הנזו מגיע לאחר מכן ומשיב את התיבה השנייה שליאשו לקח מהטמפלרים.
הנזו מודה שהוא בגד במתנקשים מתוך קנאה בטסויו על שבחרה בנגאטו על פניו, וחושף בפני השינבקופו את מיקומו של החותם המלכותי האחרון.
בהתאם לבחירת השחקן, נאוויי סולחת להנזו או שמביסה אותו בקרב, ומשכנעת אותו שהדרך היחידה להרוויח גאולה היא להצטרף למתנקשים ולעזור לה לחפש אחר טסויו.
בינתיים, יאסוקה מאתר את מיקומו של דוארטה, שמתגלה כסוחר עבדים מעברו של יאסוקה.
הוא הורג אותו ומתחיל לחפש אחר נונו קארו, מנהיג מסדר הטמפלרים ביפן.
הוא מתעמת עם נונו ומגלה לו שהוא ואמו היו בעבר עבדים על אונייתו של נונו.
נונו הוציא להורג את אמו של יאסוקה באשמת ריגול, ועמד להרוג גם את יאסוקה כאשר מתנקש התערב באמצע והקריב את חייו מספיק זמן כדי שיאסוקה יזנק מסיפון האונייה ויימלט.
יאסוקה מכריז מלחמה על מסדר הטמפלרים ומתנקש בחייו של נונו קארו.
הנזו יוצר קשר עם נאוויי לגבי מידע על מיקומה האפשרי של טסויו באי אוואג'י.
האי נשלט ביד חזקה בידי הסַנְזוֹקוּ אִיפַּה, קבוצת פורעי חוק שמשוייכים לטמפלרים.
נאוויי מאתרת את אמה, שנכלאה למשך שנים בידי קימורה יוקארי, בתו של קימורה קיי.
יוקארי מבקשת למצוא את החותם המלכותי האחרון - אותו טסויו גנבה מידי הטמפלרים והחביאה.
אולם, נאוויי נתפסת בידי יוקארי, שמגלה לה שפיתתה אותה לאוואג'י מתוך מאמצים לגרום לטסויו לגלות את מיקום החותם המלכותי.
יאסוקה מגלה על תפיסתה של נאוויי ויוצא לחפש אחריה.
הוא משחרר את נאוויי ואת טסויו, שנפצעת במהלך בריחתם.
טסויו לא נמצאת במצב שהיא יכולה להילחם, ולכן היא חושפת בפני נאוויי ויאסוקה את מיקום החותם המלכותי כדי שיוכלו להשיגו.
אולם, הסנזוקו איפה אורבים לשניים.
הם מצליחים לגנוב את החותם המלכותי בזמן שהנזו מגיע ומסיח את דעתם מספיק זמן כדי לחלץ את נאוויי ויאסוקה.
כדי להגיע ליוקארי ולהשיג חזרה את החותם המלכותי, נאוויי ויאסוקה מחליטים להחליש את אחיזתו של הסנזוקו איפה באוואג'י על ידי חיסול סגניה של יוקארי - אימגאווה טומג'י, נוואקי ויאסוהירה.
הם מעוררים השראה בתושבי אוואג'י למרוד בדיכוי של סנזוקו איפה, והדבר מאפשר לנאוויי, יאסוקה והנזו להוביל מתקפה על מבצרה של יוקארי בטירת איוואיה בזמן שטסויו משיבה את החותם המלכותי.
יאסוקה מתעמת עם יוקארי ועורך עמה דו-קרב.
היא גוערת בו על שירותו תחת אודה נובונאגה ובריתו החדשה עם הקאקושיבה איקי, בתואנה שהוא הולך בדרכי אחרים במקום לעצב את גורלו בעצמו.
הוא הורג אותה בסופו של דבר, בזמן שנאוויי מצילה את טסויו אחרי שהותקפה בידי חייליה של יוקארי.
טסויו משלימה עם העובדה שימיה כלוחמת הסתיימו, ומחליטה להפוך לאמא שמעולם לא הייתה לנאוויי.
אחרי שיאסוקה מצטרף אליהן, השלושה מחליטים להחזיר את החותם המלכותי לקיסר.
טסויו עוזבת לאיגה, ומעודדת את נאוויי להעביר את זמנה עם יאסוקה וג'ונג'ירו, משפחתה החדשה.
תהליך הפיתוח של המשחק הוכרז כבר בספטמבר 2022 בתצוגת Ubisoft Forward לרגל 15 שנות קיומו של זיכיון Assassin's Creed, וניתן לו השם הזמני "Assassin's Creed: Codename Red" יחד עם משחק ההמשך המיועד שלו, "Assassin's Creed: Codename Hexe".
בכנס זה, החברה הודיעה שזיכיון המשחקים ייכנס לתקופת הפיתוח השלישית שלו, בכל הנוגע לפילוסופיה עיצובית ונגישות למשחקים עתידיים בסדרה, ושכל החידושים יהיו מקושרים דרך קונספט אמנותי שייקרא "Assassin's Creed Infinity" (מאוחר יותר נקרא מחדש "Animus Hub").
פרטים ראשוניים על המשחקיות הוכרזו ב-15 במאי 2024, עם חשיפת שם המשחק כ-"Assassin's Creed Shadows" ותאריך השקתו.
עוד הוכרז, שהעבודה על המשחק נעשתה על ידי אולפני יוביסופט בקוויבק, שעבדו בעבר על המשחקים Assassin's Creed Odyssey ו-Assassin's Creed Syndicate, עם עזרה מ-14 אולפנים נוספים של החברה בבלגראד, בורדו, בוקרשט, צ'נגדו, קייב, מונפלייה, מונטריאול, אודסה, אוסקה, פונה, שאנגחאי, סינגפור, סופיה וטוקיו.
תהליך הפיתוח החל בשנת 2020 לאחר יציאתו של המשחק "Assassin's Creed Valhalla".
המשחק "Assassin's Creed Shadows" הוא הראשון לצאת לדור התשיעי של קונסולות המשחקים (פלייסטיישן 5 ו-Xbox Series X/S).
המפיק הראשי קארל אוני ציין שהחומרה שקיימת בקונסולות החדשות הייתה נחוצה כדי לתמוך במנוע המשחק המשודרג של החברה, Anvil, והיא כוללת תאורה מתקדמת, חפצים ניתנים לשבירה ומערכת עונתית חדשה שמתקדמת עם הזמן.
ב-14 ביוני 2024, חברת יוביסופט שחררה בערוץ המוזיקה הרשמי שלה ביוטיוב מספר טראקים מתוך פסקול האלבום, שהולחנו בידי ג'ו הנסון ואלכסיס סמית', הצמד המוזיקלי שמוכר בשם "The Flight", ואשר מתמחה בהלחנת מוזיקה לסרטי קולנוע, סדרות טלוויזיה ומשחקי וידאו, והיה אחראי למנגינות הנושא במשחקים הקודמים בסדרה.
כמו כן, הפסקול כולל מנגינות מהרכב הרוק הפסיכדלי היפני TEKE::TEKE.
בין הטראקים ששוחררו מראש נמנו נעימת הנושא, גרסת המשחק לנעימה הקלאסית Ezio's Family מתוך "Assassin's Creed II", וכן "Rise of Yasuke" ו-"The Fujibayashi Legacy".
עם שחרורו של הקדימון הרשמי למשחק ב-15 במאי 2024, נמתחה ביקורת על כוונת החברה לבסס את התרחשות המשחק ביפן בזמן שמככבת בו גרסה בדיונית לדמותו ההיסטורית של יאסוקה האפריקני, וזאת במקום פרוטגוניסט יפני, ושהיא "הולכת בכיוון אידאולוגיית ווק" תוך נימוק העובדה שיאסוקה אינו סמוראי אמיתי.
לפי טענה אחרת, חברת יוביסופט מעולם לא יצרה משחק עם גיבור ממזרח אסיה, ושהביקורת כלפי פרוטגוניסט שחור הייתה מונעת בידי גזענות.
הסערה התקשורתית הובילה להטרדות ולאיומים על מפתחי המשחק, ולורנס ראסל ממגזין Wired קישר זאת עם קמפיין ההטרדה גיימרגייט והימין האלטרנטיבי.
חברת יוביסופט ציינה שדמותו של יאסוקה נכללה משום שהצוות היצירתי היה מעוניין להכליל סמוראי שהסיפור שלו היה פתוח במידה שתאפשר חופש יצירתי, והוסיפה שעדיין יש שאלות והשערות פתוחות בכל הנוגע לדמותו.
זאת ועוד, בתגובה לביקורת, החברה הגנה על עמדתה בנוגע להחלטות להוסיף את דמותו של יאסוקה.
הדירקטור של המשחק, צ'ארלס בנויט, ציין שיאסוקה נבחר כדי שהשחקנים יוכלו לחוות את יפן דרך עיניו של אדם זר.
מאט קים ממגזין IGN שיבח את הוספתו של יאסוקה כדי להבדיל את דמותו ממשחקי וידאו אחרים בהם נכללו פרוטגוניסטים סמוראים אסייתים, תוך ציון העובדה שמדובר בדמות היסטורית ידועה.
המשחק יצא ב-20 במרץ 2025 לקונסולות המשחקים פלייסטיישן 5, Xbox Series X/S, ולמערכות ההפעלה Microsoft Windows ו-macOS, כאשר בהמשך ייצא גם למערכת ההפעלה iPadOS.
במקור, תאריך השחרור של המשחק נקבע ל-15 בנובמבר 2024. אולם, החברה הכריזה שיציאתו של המשחק תידחה ל-14 בפברואר 2025 כדי להמשיך וללטש אותו לכדי שלמות - תאריך יציאתו נדחה פעם נוספת, וצוות המפתחים ציין את הלקחים שהופקו מפיתוח המשחק Star Wars Outlaws כמקור להשוואה.
בהכרזתם, יוביסופט ציינה שהזמנות מוקדמות של המשחק יזכו לפיצוי, והזמנות עתידיות יכללו את חבילת ההרחבה הראשונה בחינם.
בכנס המפתחים העולמי של אפל, שנערך בין התאריכים 14-10 ביוני 2024, נחשפה המשחקיות של המשחק, בנוסף שייצא ל-iPadOS באותו תאריך יציאה למחשב האישי, לקונסולות ול-macOS.
המשחק דורג בינואר 2025 במדרוג "CERO Z" על ידי יפן, מה שהגביל את טווח הגילאים של המשחק לקהל יעד מבוגר יותר.
החלטה זו נבעה בגלל כמות האלימות הגרפית שנכחה במשחק כמו גופות מושחתות.
בעוד המשחק ישוחרר להפצה עם האפשרות להראות או לבטל את האופציה לכך, יוביסופט ציינה שהיא מפתחת גרסה בלעדית למשחק שתצא ביפן, שלא תכלול את האופציה ותבטל לגמרי את האלימות הגרפית, וזאת כדי לקבל מדרוג פחות נוקשה.
כתהליך שיווקי, דמות לאספנות תוכננה לצאת יחד עם המשחק.
הדמות השתמשה בעיצוב שדומה לשער הטוריאי הפגום שבמקדש סאנו במחוז נגסאקי - המרוחק כ-800 מטרים מהטלת פצצות האטום על נגסאקי.
אולם, דמות זו הוסרה מהמכירה בשל טענות לחוסר רגישות.
בפברואר 2025, הודלף סרטון משחקיות ובו נראה יאסוקה כשהוא נכנס למקדש איטאטיוזו שבהימג'י, מחוז היוגו והורס מזבח.
הדבר גרם למחלוקת, ובכירים מקומיים טענו שלא התייעצו איתם לגבי השימוש במשחק, ושיינקטו נגד החברה "צעדים מתאימים".
בפברואר 2025, יוביסופט ציינה שהמכירות המוקדמות למשחק עמדו באותו היקף של המשחק Assassin's Creed Odyssey, המשחק השני הנמכר ביותר של החברה.
באותו חודש פורסם שהודלפו עותקים פיזיים של המשחק עבור פלייסטיישן 5.
בתאריך יציאת המשחק - 20 במרץ 2025 - החלה בהרצה סדרת חוברות מאנגה המספרת את סיפור המשחק בהרחבה.
הסיפור הראשון, Assassin's Creed: Shadows – Iga no Monogatari מתרחש כעשרים שנים לפני מאורעות המשחק ועוקב אחרי מתנקשת יפנית צעירה.
בעקבות תלונות של הירויוקי קאדה מבית היועצים של יפן ומראש ממשלת יפן שיגרו אישיבה, יוביסופט הסירה את האפשרות להחריב עצמים מסוימים ממקדשים בתוך המשחק, כמו גם הפחתת כמות הדם מדמויות שאינן שחקן שנמצאות בקרבת מקדשים ברחבי עולם המשחק.
הזמנות מוקדמות של המשחק זכו להוספתה של משימת בונוס בשם "נזרק לכלבים" (Thrown to the Dogs), ובו נאוויי עוזרת לכלב נאמן לנקום את מות אדונו.
חבילת ההרחבה הראשונה של המשחק, "טופרי האוואג'י" (Claws of Awaji), שוחררה להורדה ב-16 בספטמבר 2025. עלילת הסיפור עוקבת אחרי נאוויי ויאסוקה בעודם יוצאים למסע בעקבות אוצר באי אוואג'י המסתורי שמלא בסודות ובמלכודות, והם נאלצים להתמודד מול איום של אויב מקומי, הסַנְזוֹקוּ אִיפַּה.
חבילת ההרחבה כוללת כעשר שעות משחק נוספות, כלי נשק חדש (מוט לחימה), יכולות ומיומנויות חדשות.
חברת יוביסופט הכריזה על הוצאתן של מספר מהדורות מיוחדות למשחק, וזאת בנוסף למהדורה הרגילה.
אולם, עקב דחייתו של המשחק מתאריך יציאתו המתוכנן לנובמבר 2024, צוות המפתחים החליט לבטל את הכרטיס העונתי בתשלום.
המהדורה המוגבלת - כוללת את דיסק המשחק, חבילת דמות סֵקִירִיוּ לנאוויי (חליפה, חרב קטאנה "עין הדרקון", קטאנה ארוכה "טופר הדרקון" ומפלצת מיתולוגית כאמצעי רכיבה) ומשימה לשחקן יחיד ("נזרק לכלבים").
המהדורה המיוחדת - כוללת את דיסק המשחק, חבילת דמות סקיריו ליאסוקה ומשימה לשחקן יחיד ("נזרק לכלבים").
המהדורה האולטימטיבית - כוללת את דיסק המשחק, כרטיס עונתי, חבילה אולטימטיבית (חבילות דמות ומחבוא סקיריו, חמש נקודות ניסיון), משימה לשחקן יחיד ("נזרק לכלבים") ופילטר צילום "הדרקון האדום".
לפי אתר הביקורות Metacritic, המשחק "Assassin's Creed Shadows" קיבל ברובו הגדול ביקורות חיוביות מהמבקרים.
גם מגזין VG247 וגם מגזין NME הרחיבו על ביקורתם, בציינם ש"המשחק הוא ריענון הסדרה הטוב ביותר מאז Valhalla, שמציג שדרוג טכני וויזואלי ענק בנוסף לדפוס משחקיות חדש.
סיפור פנטסטי ודמויות מפותחות מאוד מקרקעים את המשחק בתקופה אמינה בהיסטוריה של יפן, שכיף לחקור אותה.
הוא מכין את הרקע בבטחה למשחקים עתידיים של הזיכיון", וכן "כל כך כיף לשחק במשחק, הוא מספר סיפור מושך, וקיימת תחושה נכבדה של התקדמות ותגמול לכל דבר קטן שעושים, שזה ממש מרגיש כמו משחק עולם פתוח".
אוון מור ממגזין GAMINGbible העניק למשחק ציון של 9 מתוך 10, וקבע שמדובר בנקודה גבוהה חדשה ומהממת ביופייה לסדרת המשחקים, והמשיך לתאר אותו כעיצוב מחודש ושומט לסתות של יפן מהמאה ה-16, וכל מה שרצה ממשחק של Assassin's Creed.
הוא מסכם את דבריו בקביעה שהמשחק הוא קנה המידה החדש לפיו כל המשחקים העתידיים אמורים להימדד, הרפתקה אפית וסוחפת שמתוחזקת במראות ויזואליים שומטי לסתות ועירוב מוצלח מאוד של התגנבות, פעולה ומחקר.
מספר מבקרים העניקו למשחק 4 מתון 5 כוכבים.
טום פיליפס ממגזין Eurogamer ציין שהמשחק מכבד את יופייה של יפן הפיאודלית, אפילו אם כמה מהרגעים החזקים שבו נחסכים בגלל הסיפור האישי של שני הפרוטגוניסטים הראשיים.
אנדרו בראון ממגזין +Gamesradar מציין שהמשחק "משגשג כתוצאה מההיעזה שלו.
שני הפרוטגוניסטים משפרים את שורשי ההתגנבות של סדרת המשחקים ואת מאפייני משחק התפקידים, אם כי הם נוטים לאכזב עם סיפור לא קוהרנטי שנכשל להשתמש בשתי הדמויות במלואן".
ג'ורדן מידלר ממגזין Video Games Chronicle קבע שמדובר במשחק Assassin's Creed הטוב ביותר מזה עשר שנים, ואילו דניאלה לוקאס ממגזין הגרדיאן שיבחה את הביצועים המעולים ואת הרגעים המרגשים של המשחק.
ג'ובאני קולנטוניו ממגזין Digital Trends העניק למשחק 3.5 מתוך 5 כוכבים, ושיבח את המשחק "על הדמויות הבלתי נשכחות והמחקר הסביבתי השלו" שלו, אך מתח ביקורת על הסיפור הסבוך והתוכן הדל שבמשחק.
גם קווין דנסמור ממגזין Hardcore Gamer העניק למשחק ציון של 3.5 מתוך 5 כוכבים, בציינו שלמשחק "היו הרבה אלמנטים על הנייר שעשו רושם כאילו מדובר במשחק ה-Assassin's Creed הטוב ביותר מזה שים, אך הוא נופל ביותר מדי מהם".
ניקיטה אצ'נטה ממגזין Tom's Guide קבע שמדובר במשחק התפקידים שמגיע לנו, ושמדובר במשחק הטוב ביותר מאז הימים הטובים של אציו.
עוד הוא מציין שהמשחק מרגיש כמו קאמבק, ושהוא מצית תקווה למשחקים עתידיים בסדרה.
מספר מבקרים העניקו למשחק ציון של 8 מתוך 10. ג'ורדן ראמי ממגזין GameSpot מציין ש"המשחק מסבך דבר טוב בכך שהוא כולל פרוטגוניסט אחד יותר מדי, אולם דמותה של נאוויי היא תוספת ראויה למורשת של הזיכיון".
ג'ארט גרין ממגזין IGN קבע שהמשחק "יוצר את אחת מהגרסאות הטובות ביותר לסגנון העולם הפתוח, שאותו השחיז בעשור האחרון".
מורגן פארק ממגזין PC Gamer מתח ביקורת על "סיפור משעמם, קאסט שחקנים משמים, ומטר שלם של משימות צדדיות", בעוד פרייז'ר בראון מאותו מגזין ציין שיש הרבה מה לאהוב במשחק, אך מתח ביקורת על האלמנטים של משחק תפקידים.
ליאו פיירמן ממגזין Screen Rant העניק למשחק ציון של 7 מתוך 10, בשבחו את הייצוג הוויזואלי היפהפה של יפן ההיסטורית דרך ארבע העונות, את הקונספט העיצובי של הדמויות הראשיות ומלאכת עשייה מהודקת בעולם הפתוח, שאינה רופסת כמו במשחקים הקודמים.
אולם, הוא מתח ביקורת על משימות צדדיות משעממות ברובן ותגמול מאכזב, מערכת קרב קלה מדי, יערות ואזורי ספר שקשה לנווט בהם ואשר פוגמים בדרכים הלא-ישירות וכן מחסור בגאדג'טים ו"הפתעות מכניות".
ריד מקארטר ממגזין PCGamesN העניק למשחק ציון של 6 מתוך 10, וציין ש"בעוד העולם הפתוח של משחק הוא מדהים ביופיו, מערכת הקרב איתנה ועיצובם של שני הפרוטגוניסטים הוא מופת, המשחק חוזר על עצמו יותר מדי ותפל באופן דרמטי מכדי להמליץ על מסע חזרה בזמן בלב שלם".
רוברט ראמזי ממגזין Push Square שיבח את המשחק על סיפור מעניין אך מעוות, פרוטגוניסטים מעולים, קרבות סולידים ופסקול מרהיב, אך מתח ביקורת על אלמנטים מאולצים של משחק התפקידים ודיבוב אנגלי לוקה בחסר.
איידן אובריאן ממגזין Shacknews שיבח את המשחק על דמויות מעניינות וקרבות כיפיים, אך מתח ביקורת על עבודת דיבוב חלשה ומגושמת של הדמויות שאינן השחקן.
לדברי יוביסופט, היום הראשון להשקתו של המשחק משך למעלה ממיליון שחקנים, ומספרם גדל ל-2 מיליון ביום השני להשקתו, ומעל ל-3 מיליון לאחר שבוע מאז יציאתו.
מונה השחקנים ברשת החברתית המקוונת סטים הגיע לשיא של מעל ל-41 אלף ביום ההשקה של המשחק, מספר שגדל לכ-65 אלף שחקנים בסוף השבוע הראשון ליציאתו.
מאז תחילת השקתו, הישג זה מציב את המשחק במקום הראשון בסדרת המשחקים מבחינת כמות שחקנים.
המשחק היה לנמכר ביותר בחודש מרץ 2025 לפי חברת מחקר השוק Circana, והמשחק השני הנמכר ביותר של השנה אחרי Monster Hunter Wilds.
המשחק "Assassin's Creed Shadows" זכה למועמדות בקטגוריית המשחק הרצוי ביותר לפרס ג'ויסטיק הזהב לשנת 2024.
Assassin's Creed IV: Black Flag (בתרגום לעברית: "אמונת המתנקש 4: דגל שחור") הוא משחק פעולה-הרפתקאות משנת 2013, שפותח בידי חברת יוביסופט מונטריאול והופץ על ידי יוביסופט.
זהו המשחק השישי במספר בסדרת משחקי Assassin's Creed.
עלילת הסיפור הראשי מקדימה את אירועי המשחק "Assassin's Creed III" משנת 2012, אך סיפור המסגרת שבו ממשיך את העלילה הראשית שהחלה עוד במשחק "Assassin's Creed" הראשון.
המשחק יצא באוקטובר 2013 לקונסולות המשחקים פלייסטיישן 3, Xbox 360 ו-Wii U.
חודש לאחר מכן יצא גם לפלייסטיישן 4, ל-Xbox One ולמערכת ההפעלה Microsoft Windows.
בדצמבר 2019 הוסב לקונסולת נינטנדו סוויץ' כחלק מאוסף "The Rebel Collection" יחד עם המשחק "Assassin's Creed Rogue", ובספטמבר 2021 הוסב לגוגל סטדיה.
הסיפור העלילתי מתחלק לשני פרקי זמן עיקריים: סיפור המסגרת מתרחש במאה ה-21, ועוקב אחר עובד של תאגיד אבסטרגו (חברה שמשמשת כחזית לטמפלרים מהזמנים המודרניים).
העובד עובר מניפולציה כדי לחשוף סודות שקשורים לקונפליקט בין המתנקשים לטמפלרים ולגזע הקדום שידוע בשם הציוויליזציה הראשונה.
לעומת זאת, הסיפור הראשי מתרחש באיי הודו המערבית במהלך תור הזהב של הפיראטים בין השנים 1715–1722, ועוקב אחר שודד הים הוולשי אדוארד קנוויי הידוע לשמצה, אביו של הטמפלר היית'ם קנוויי וסבו של המתנקש הקולוניאלי קונור קנוויי - שסיפורם סופר במשחק "Assassin's Creed III".
בהיותו שודד ים טיפוסי, אדוארד מחפש אחר ניסיונות להתעשר, דבר שמוביל אותו למרדף אחר מקום אגדי המכונה "המצפה" - המקגאפין העלילתי של הסיפור ומוקד העימות הנוכחי בין המתנקשים לטמפלרים.
אלמנט עלילתי נוסף במשחק הוא ניסיון הקמתה של רפובליקת הפיראטים ב.
שלא כמו במשחקים קודמים בזיכיון, המתמקדים בחקר יבשתי, המרכיב החשוב במשחק הוא חקר ימי במרחבי עולם פתוח, ובו אדוארד קנוויי משיט את הג'קדאו - אוניית מפרשים בגודל בריג אותה לכד מהצי הספרדי במשימה מוקדמת במשחק.
משחקיות הקרבות פנים אל פנים משתמשת בטכניקת לחימה בסגנון "הכה ושסף", והיא כוללת מוטיבים של התגנבות וריגול אחרי חיילי האויב.
מצב מרובה משתתפים, שהיה מקובל במשחקים קודמים בסדרה, חוזר גם הוא, אם כי במצבי משחק יבשתיים בלבד.
המשחק מתרחש בשלוש ערים ראשיות באיי הודו המערבית - הוואנה, נסאו וקינגסטון וכן במגוון רחב של איים, אטולים, אוניות טרופות ומצודות.
לשחקנים ניתנת האפשרות לצוד כרישים ולווייתנים באמצעות צלצלים, וכן חיות בר יבשתיות.
מספר חבילות תוכן להורדה שוחררו למשחק, בהן חבילת ההרחבה "Assassin's Creed Freedom Cry", שמאוחר יותר יצאה כמשחק בפני עצמו בשנת 2014. המשחק מתרחש כעשר שנים לאחר מאורעות "Black Flag", ועוקב אחר אדוולה, קצין הלוגיסטיקה לשעבר של אדוארד, שהופך למתנקש ונעשה מעורב במקרי השעבוד האכזריים ביותר באיי הודו המערבית.
המשחק קיבל שבחים וביקורות חיוביות רבות מהמבקרים, ונכון לשנת 2014 הפך לאחד מהמשחקים הנמכרים ביותר לשנת 2013, עם למעלה מ-11 מיליון עותקים.
המבקרים שיבחו את משחקיות העולם הפתוח, מערכת הקרבות הימיים המשופרת, המשימות הצדדיות, הגרפיקה, נרטיב הסיפור, הדמויות והתמה הכללית של הפיראטיות.
אולם, המשחק קיבל ביקורות מעורבות יותר בגלל סיפור הזמנים המודרניים, מערכת הקרבות היבשתיים והמשימות ההיסטוריות שחוזרות על עצמן.
המשחק זכה במספר פרסים ובמועמדויות, בהם משחק הפעולה-הרפתקה הטוב ביותר לשנת 2013 בטקס פרסי המשחקים של SpikeTV, וכן מספר פרסי משחק השנה של מגזינים נחשבים כמו IGN, GameSpot והמגזין הרשמי של Xbox.
למשחק יצאו שני משחקי המשך בנובמבר 2014 - "Assassin's Creed Rogue", שמתרחש בזמן אירועי "Assassin's Creed III" ולמעשה מסכם את הסיפור של משפחת קנוויי, וגם מציג עלילה שמובילה למשחק הבא, "Assassin's Creed Unity".
"Assassin's Creed IV: Black Flag" הוא משחק פעולה, הרפתקאות והתגנבות, שמתרחש בסביבת עולם פתוח ושמשחקים בו מנקודת מבט בגוף שלישי.
המשחק כולל שלוש ערים מרכזיות - הוואנה, קינגסטון ונסאו, הנתונות לשליטתן של האימפריה הספרדית, האימפריה הבריטית והפיראטים, בהתאמה.
בנוסף לשלוש הערים המרכזיות, מופיעים במשחק מקומות שחשובים לעלילת הסיפור כמו פורט-או-פרנס, אינגואה הגדולה, פרובידנסיה וטולום, כמו גם לנקודות בעלות עניין כמו אטולים, נמלים ימיים, חורבות המאיה, מטעי קנה סוכר ואוניות טרופות, עם מאזן ביחס של 60/40 בין חקר יבשתי לחקר ימי.
עולם המשחק תוכנן להיות פתוח יותר ממשחקים קודמים בסדרה, והוא מורכב ממפה שכוללת חלק גדול מהקריביים וגישה נוחה לאותם מקומות.
בהבדל מקודמו, "Assassin's Creed III", במשחק ישנן פחות הגבלות מאחר שאין בו משימות מתוסרטות, ולשחקנים ניתן החופש לחקור את רובו עוד מתחילתו של המשחק (ב-"Assassin's Creed III" לא ניתן היה לחקור את רוב עולם המשחק עד לאמצע המערכה הראשונה שבו).
חופש הפעולה של השחקן במשחק מתבטא בהתמצאות באזורים יבשתיים כמו ג'ונגלים, מצודות המתנשאות לגובה רב, חורבות עתיקות וכפרי דיג קטנים, וכן באזורים ימיים בהם יצטרך לתפעל את אונייתו נגד אוניות חולפות, לעלות על סיפונן וללכוד אותן וכן לשחות לאיים סמוכים בזמן ההפלגות מאי לאי.
בנוסף, נשמרה מערכת הציד שהוצגה במשחק "Assassin's Creed III", מה שמאפשר לשחקנים לצוד חיות בר ביבשה וכרישים ולווייתנים בים, כאשר המשאבים שנאספו יכולים לשמש לצורך שדרוג הציוד באמצעות מערכת עיצוב ויצירה.
אספקט חדש במשחק הוא "הג'קדאו" - אוניית מפרשים מגודל בריג שעליה מפקד הגיבור הראשי, אדוארד קנוויי.
ניתן לשדרג את האונייה במהלך המשחק באופן שבו היא תוכל לעמוד בפני התקפות של פריגטות, גליאונים ואוניות המלחמה העצומות של התקופה, ואליה ניתן לגשת בכל פעם שהשחקן יזדקק לה.
בקרבות בין הג'קדאו לאוניות אחרות ניתן להפעיל מספר כלי נשק שונים.
ביניהם ניתן למנות תותחי צד; תותח סביבול לפגיעה בנקודות תורפה וחיסול אנשים בודדים; מרגמה בעלת טווח ארוך; מטח כבד שיעיל מטווח קצר בלבד; פגזי שרשרת מלפנים וחביות נפץ מאחור שגורמים נזק מועט, אך בולמים את הספינה הנפגעת; ואיל ניגוח לנגיחת חרטום.
זה האחרון ניתן לשדרוג עד להיותו הנשק החזק ביותר, שמכריע בשלוש פגיעות בלבד כל אונייה במשחק.
לכל נשק יש זמן טעינה, אך שחקן זריז יכול להפעיל כמה מהם בזה אחר זה, כך שבתום כל סיבוב הנשק הראשון שהשתמש בו יהיה שוב מוכן לפעולה.
לאחר שקנוויי שיתק את ספינת האויב בניפוץ תרניה, באפשרותו להשתלט עליה בכוח יחד עם אנשיו, או להטביעה מייד.
השתלטות על אוניית אויב כרוכה בקטילה של מספר נתון מראש של אנשי צוות, והדבר תלוי בגודל האונייה: חמישה אנשי צוות לאוניות סקונר קטנות, עשרה לבריג, חמישה-עשר לפריגטה ועשרים לאוניות המלחמה Man'O'War.
כאשר משתלטים על פריגטות ו-Man'O'War ישנן מטרות אפשריות נוספות לפני הטבעתן כמו לכידת דגל האונייה, הריגתם של קציני האונייה והרובאים המוצבים על התרנים והצתת מאגרי אבק השריפה.
לצורך זה, השחקן יכול להשתמש בחבלי האונייה כדי לעבור בין האוניות ובין התרנים.
השתלטות על אוניית אויב מעבירה לרשות קנוויי את מלוא מטען האונייה, חלק מהחימוש שלה וגם את אנשי צוותה.
אפשרויות נוספות שעומדות בפניו בעת ההשתלטות על אוניית אויב כוללות את הבחירה האם להשתמש במשאבי האונייה לצורך תיקון הג'קדאו, להנמיך את רמת המוניטין שלו (או "הנודעות לשמצה"), או לספח את האונייה לצי הסוחר הפרטי שהוא מנהל, המהווה מיני-משחקון וניתן גם להפעלה מתוך אפליקציה על גבי סמארטפון.
הטבעת אונייה משמעותה שניתן לאסוף רק חצי ממטענה.
בארבע פינות המפה מצויות האוניות האגדיות, שכל אחת מהן בעלת מאפיינים ייחודיים וקשה מאוד להכריען.
על השחקן לפתח טקטיקה ייחודית לכל אונייה, שכן האוניות האגדיות סופגות מעט מאד נזק מהתקפה סטנדרטית, וחלקן חסינות לגמרי בפני אש תותחים רגילה.
עם הכרעת אונייה אגדית זוכה קנוויי בסכום נכבד.
עם הכרעת כולן מקבל השחקן את התקפת הנגיחה רבת העוצמה והחזקה ביותר במשחק כולו.
למשחק התווסף מרכיב תת-ימי חדש, שמאפשר לשחקנים לצלול למעמקים באמצעות פעמון צלילה בחיפוש אחר אוצרות, ולחקור אוניות טרופות בנקודות שפזורות על פני המפה.
השחקן יכול להשתמש במשקפת, לחקור באמצעותה אוניות מרוחקות ולקבוע את המטען שלהן ועד כמה הן חזקות.
המשקפת עוזרת גם לקבוע האם יש סימני חיים באיים מסוימים, או האם יש בהם אוצרות או מקומות גבוהים לצורך ביצוע סינכרוניזציה ומיפוי הסביבה - לרוב לצורך איתורן של מטרות להתנקשות וחוזים בין יבשתיים אותם ניתן לבצע.
במשחק קיימת גם גרסה משודרגת למערכת הגיוס שהוצגה ב-"Assassin's Creed: Brotherhood", שמאפשרת לאדוארד לגייס אנשי צוות לאונייתו.
בעוד אנשי צוותו של אדוארד יישארו נאמנים לו, הם יוכלו להתקדם בדרגות כדי לפקד על אונייה משלהם, וניתן להיעזר בהם כאשר עולים על סיפון אוניות יריבות.
אולם, הם אינם יכולים לעזור לשחקן בקרבות או להישלח על ידו לבצע חוזי התנקשויות ברחבי העולם כמו במשחק "Brotherhood".
צוות המפתחים הסיר אפשרות זו ממערכת הגיוס, משום שלדעתו הדבר יגרום לשחקנים לעקוף אתגרים מתוחים בדרך קלה יותר.
המשחקיות על גבי היבשה דומה לזו של משחקים קודמים בסדרה, אך נחשבת קלה יותר.
השחקן צריך לבצע משימות התגנבות, מעקב, גניבה והתנקשות.
לשם כך על השחקן לנצל מקומות מסתור, ולהתגנב בעת שאויביו מביטים לכיוון אחר.
כמקובל במשחקים מסוג זה, תגובת הסובבים את השחקן לפעולותיו מוגבלת לאלו שקרובים אליו כמה עשרות מטרים, ומחוץ לטווח זה אויביו אדישים לנוכחותו.
בזמן ההווה, השחקנים שולטים בפרוטגוניסט חסר-שם בנקודת מבט מגוף ראשון, תוך שהוא מתנהל במשרדי "אבסטרגו אנטרטיינמנט", חברה בת של תאגיד אבסטרגו שממוקמת בקוויבק, קנדה.
עצם קיומה של החברה הבדיונית הוא אלגוריה שמתייחסת לחברה המפתחת יוביסופט מונטריאול, כולל מבט על קו הרקיע המשקיף על העיר ממרומי מגדל המשרדים.
הפרוטגוניסט עוסק בפיראטיות מודרנית כאשר הוא חוקר את משרדי החברה, מצותת לאנשים ומבצע פעולות האקינג למחשבי החברה, כאשר כל הפעולות מתבצעות ללא קרב.
מצב המולטיפלייר חוזר אף הוא, עם הגדרות חדשות ומצבי משחק חדשים, אם כי הם מתרחשים אך ורק ביבשה.
בדומה למשחקים הקודמים בזיכיון, המשחק משלב בין שני פרקי זמן שמקושרים אחד בשני - פרק הזמן ההיסטורי של המשחק מהווה הקדמה לאירועי "Assassin's Creed III", ואילו אירועי הזמנים המודרניים ממשיכים את הקו העלילתי שהחל עוד מהמשחק "Assassin's Creed".
למרות שסיפור הזמנים המודרניים כבר ביסס את העובדה שנדרש חיבור למתקן האנימוס כדי לחוות את זכרונות האבות הקדמונים של הגיבור הראשי, סופו של המשחק "Assassin's Creed III" חשף שתאגיד אבסטרגו יכול כעת לצפות בזכרונותיו הגנטיים של הגוף המארח על ידי פיענוח ה-DNA שלו.
דמות השחקן (שאינה ידועה) נשכרת בידי אבסטרגו אנטרטיינמנט כדי לחקור את זכרונותיו של אדוארד קנוויי, שודד ים ופריבטיר מתקופת תור הזהב של הפיראטים, ששימש כדמות מפתח בשושלת היוחסין של דזמונד מיילס בכך שהיה אביו של הטמפלר היית'ם קנוויי וסבו של המתנקש הקולוניאלי קונור קנוויי.
סיפורו של קנוויי מתרחש באזור הקריביים, ומשלב בין חקר ימי בעולם פתוח לבין הרפתקאות יבשתיות בקובה, ג'מייקה ומגוון רחב של איים בדרום פלורידה ומזרח מקסיקו.
השחקן חושף מזימה של טמפלרים בכירים בתוך האימפריה הבריטית והאימפריה הספרדית לרגל אחר מנהיגי העולם באמצעות תחנה למעקב סמוי שידועה בשם "המצפה", והיחיד שיכול להוביל אותם למצפה הוא שודד הים החמקמק בארתולומיאו רוברטס, או בכינויו "המלומד".
פזיזותו הרבה של אדוארד מסכנת את אחוות המתנקשים המקומית, מה שמוביל אותו למרדף אחרי המלומד וקושרי הקשר מחצי האי יוקטן ועד ג'מייקה.
במקביל, שודדי ים ידועים לשמצה כמו אדוארד טאץ', בנג'מין הורניגולד, מרי ריד (תחת הכינוי ג'יימס קיד) וצ'ארלס ויין נאספים יחדיו וחולמים על אוטופיה פיראטית שבה אדם יהיה חופשי לחיות הרחק משלטון החוק.
הם מקימים את רפובליקת הפיראטים בנסאו, אולם, שיטת הממשל הגרועה, המחסור הכלכלי, התפרצותה של מגפה ואופיים ההפכפך והמרדני של חבריה מביאים להתמוטטותה של הרפובליקה קצרת היומין.
אדוארד מנסה לפתור את המחלוקת אך מגיע מאוחר מכדי למנוע מהטמפלרים לנצל את המצב.
הדמות הראשית במשחק היא אדוארד קנוויי (בדיבובו של מאט ראיין), פריבטיר שהפך לשודד ים ולאחר מכן חבר באחוות המתנקשים.
אדוארד הוא אביו לעתיד של טמפלר הקולוניות האמריקניות היית'ם קנוויי וסבו של המתנקש ראדונהאגדו, שתי דמויות ראשיות במשחק "Assassin's Creed III" שניתן לשחק בהן.
במהלך המשחק, אדוארד נפגש עם דמויות בדיוניות המבוססות על דמויות היסטוריות אמיתיות כמו וודס רוג'רס (בדיבובו של שון דינגוול), בארתולומיאו רוברטס (בדיבובו של אוליבר מילבורן), אדוארד "שחור הזקן" טאץ' (בדיבובו של מארק בונאר), בנג'מין הורניגולד (בדיבובו של אד סטופארד), ג'ון רקהאם (בדיבובו של או.
פגבנל), צ'ארלס ויין (בדיבובו של ראלף איינסן), סטד בונט, מרי ריד ואן בוני.
עלילת הזמנים המודרניים מתחילה מספר חודשים אחרי הקרבתו של דזמונד מיילס, כאשר תאגיד אבסטרגו (חברה שפועלת כחזית לטמפלרים המודרניים) מוצא את גופתו ולוקח דוגמיות DNA ממנה כדי להמשיך ולחקור את זכרונותיו הגנטיים באמצעות יכולות מחשוב הענן החדשות של פרויקט אנימוס.